KOŠICE. Lekári Východoslovenského onkologického ústavu (VOU), akciová spoločnosť, nepredložili ani jednu výpoveď príslušnej odborovej organizácii.
Pri VOU funguje Základná organizácia Slovenského odborového zväzu zdravotníctva a sociálnych služieb.
Predseda základnej odborovej organizácie Pavol Matula povedal, že tunajšia odborová organizácia sa nepripája k aktivitám Lekárskeho odborového združenia (LOZ).
"Máme dlhoročné skúsenosti s vytvorením akciovej spoločnosti. Napriek zložitým začiatkom sa neprejavuje medzi našimi lekármi nespokojnosť, a to ani pokiaľ ide o platové záležitosti. Podmienky a korektná komunikácia s vedením ústavu sú zárukou, že sa pracovné podmienky našich lekárov budú ďalej zlepšovať," povedal Matula.
Riaditeľ: Lekári sú zavádzaní
Podľa názoru predsedu predstavenstva a generálneho riaditeľa VOU Tomáša Siebera sú lekári zavádzaní niektorými nepravdivými informáciami.
"Zámerné podsúvanie nepravdivých informácií lekárom o transformácii nemocníc na akciové spoločnosti absolútne nepomáha riešeniu problémov v zdravotníctve. Tieto problémy totiž nie sú v platoch lekárov. Výsledkom aktivít LOZ je zbytočné rozoštvávanie lekárov a celej verejnosti proti lekárom," vyslovil názor Sieber.
V DFN podalo výpoveď 49 lekárov
V Detskej fakultnej nemocnici (DFN) Košice podalo z celkového počtu 130 lekárov výpoveď 49.
Ako informovala hovorkyňa DFN Viera Horniaková, počty výpovedí sa na jednotlivých oddeleniach rôznia, ale ani na jednom nepodali výpovede všetci lekári.
Podľa riaditeľa nemocnice Petra Krcha sa vedenie nemocnice dohodlo na zabezpečení plnej prevádzky s lekármi III. Kliniky pediatrickej anestéziológie a intenzívnej medicíny.
Pri novorodencoch zostali všetci
Na jednotke intenzívnej starostlivosti o novorodencov nepodal výpoveď žiaden z lekárov.
"Lekári v našej nemocnici nie sú v súvislosti s podaním výpovedí žiadnym spôsobom zastrašovaní a nik nebol sankcionovaný. Počas nasledujúcich dní sa ale vedenie nemocnice plánuje stretnúť s lekármi z oddelení a kliník, aby sme sa dohodli na zabezpečení bezproblémovej prevádzky a aby vzniknutou situáciou nebol ohrozený žiaden náš pacient," zdôraznil riaditeľ Krcho.
Pripomenul, že vzhľadom na výpovednú lehotu v najbližších mesiacoch neočakáva narušenie chodu nemocnice.
Najdôležitejšie správy z východu Slovenska čítajte na Korzar.sme.sk. Všetky správy z Košíc nájdete na košickom Korzári